聞刁景純侍女瘧已
作者：梅堯臣
朝代：宋

paragraphs: 前時君家飲，不見吹笛姬。
君言彼娉婷，病瘧久屢治。
隔日作寒熱，經時銷膏脂。
醫師尤飲食，冷滑滯在脾。
次聞有鬼物，水火陰以施。
乃因道士逐，實得鬼所爲。
手洒桃枝湯，足學夏禹馳。
呵叱出門牆，勿復顧嘔遺。
今雖病且已，皮骨尚尫羸。
豈暇理舊曲，未能畫蛾眉。
當期重相見，風月臨前墀。